Marie Fredriksson og Per Gessle mynduðu saman sænsku sveitina Roxette . Getty „ Og mikið var þetta stórkostlegur draumur sem við fengum að deila ! Takk Marie , takk fyrir ALLT . “ Þannig minnist sænski söngvarinn Per Gessle söngkonunnar Marie Fredriksson sem lést á mánudaginn , 61 árs gömul . Saman mynduðu þau sveitina Roxette , eina af þeim sænsku sveitum sem hafa náð hvað mestum vinsældum á alþjóðlegum vettvangi . Það kom sem reiðarslag fyrir sænsku þjóðina og aðdáendur Roxette þegar upplýsingafulltrúi sveitarinnar greindi frá andláti Marie Fredriksson í gær . Þó var vel vitað að Fredriksson glímdi við heilsuleysi , en hún greindist með heilaæxli árið 2002 . Læknar nefndu það þá að hún ætti líklegast ekki meira en sex mánuði ólifaða . Þremur árum síðar sagði Fredriksson frá því að hún væri laus við krabbameinið . Yndislegur vinur í fjörutíu ár Sveitin Roxette var stofnuð árið 1986 og átti eftir að eiga hvern smellinn á fætur öðrum á áttunda og níunda áratugnum . Fredriksson dró sig í hlé eftir að hún greindist með æxlið árið 2002 , en sjö árum síðar fór hún aftur að troða upp með sveitinni . „ Tíminn líður svo hratt . Mér líður eins og það hafi verið rétt áðan þegar Marie og ég sátum saman í litlu íbúðinni minni í Halmstad og sögðum frá draumum okkar . Og mikið var þetta stórkostlegur draumur sem við fengum að deila ! Takk Marie , takk fyrir ALLT . Þú varst alveg einstakur tónlistarmaður , söngkona af þeirri gráðu sem við munum vart sjá aftur . Þú litaðir svarthvít lög mín með fallegustu litum . Þú varst alveg yndislegur vinur í rúmlega fjörutíu ár . Ég er stoltur , það var mér mikill heiður og ég er hamingjusamur að hafa fengið að deila með þér svo miklum tíma , hæfileikum þínum , hlýju , gjafmildi og skopskyni . Öll mín ást fer til þín og fjölskyldu þinnar , “ segir Gessle og lýkur orðum sínum á að segja að ekkert verði aftur samt. „ Things will never be the same , “ segir Gessle og vísar þar í samnefnt lag sveitarinnar . Kynntust í Halmstad Marie Fredriksson kom í heiminn norðarlega á Skáni í maímánuði 1958 og var hún yngst í fimm systkina hópi . Hún og Gessle kynntust í Halmstad á vesturströnd Svíþjóðar seint á áttunda áratugnum , en á heimasíðu Roxette segir að þau hafi þó ekki byrjað að vinna saman fyrr en árið 1986 . Fredriksson hafði þá tveimur árum áður gefið út sína fyrstu plötu , Het vind , en önnur plata hennar , Den sjunde vågen , kom svo úr árið 1986 . Lagið í Pretty Woman Roxette naut fljótt vinsælda í Svíþjóð enda hafði Gessle þá verið forsprakki hinnar vinsælu sveitar , Gyllene Tider . Lögin Neverending love frá árinu 1986 , The Look frá árinu 1988 og It must have been love frá 1990 áttu öll eftir að njóta mikilla vinsælda . It Must Have Been Love átti einnig eftir að opna frekari dyr fyrir sveitina á alþjóðlegum vettvangi eftir að það hljómaði í stórmyndinni Pretty Woman með þeim Juliu Roberts og Richard Gere . Eins og áður sagði er Roxette ein þeirra sænsku sveita sem hafa náð hvað mestum árangri á alþjóðavettvangi . Þar er vissulega af mörgum að taka . Sveitin átti sömuleiðis eftir að ná sérstaklega miklum vinsældum á Spáni og í Suður-Ameríku , en um miðjan tíunda áratuginn hljóðritaði sveitin plötu þar sem vinsælustu ballöður sveitarinnar voru fluttar á spænsku , Baladas en español . Sveitin náði alls fjórum lögum á topp Billboard-listans í Bandaríkjunum - Listen to Your Heart ( 1989 ) , The Look ( 1989 ) , It Must Have Been Love ( 1990 ) og Joyride ( 1991 ) . Marie Fredriksson gaf á ferli sínum út fjölda sólóplatna , samhliða Roxette . Þar söng hún jafnan á sænsku . Tíunda og síðasta plata Roxette , Good Karma , kom út árið 2016 með lögum á borð við It Just Happes og Some Other Summer . Síðasta sólóplata Fredriksson , Nu , kom út árið 2013 og á þeim tíma greindi hún frá því að eftir heilaæxlið 2002 hafi hún bæði þurft að læra að tala og syngja upp á nýtt . Á sextugsafmælisdegi sínu á síðasta ári , 30. maí 2018 , gaf hún út djasslagið Sing Me a Song og sagði hún lagið vera þakklætisvott til aðdáenda sinna . „ Að gefa lag á afmælisdeginum er mín leið til að sýna þakklæti fyrir allan þann kærleik sem ég hef notið í gegnum tíðina . Þetta er sextugsafmælisgjöf til mín og til allra aðdáenda minna , “ sagði Fredriksson . Gessle fór á hljómleikaferðalag á síðasta ári þar sem hann söng meðal annars lög Roxette og sagði þá í samtali við sænska fjölmiðla : „ Ég reyni ekki að leysa Marie af hólmi . Það er ekki hægt og ég hef enga ástæðu til þess að reyna það . En því miður held ég að við munum ekki standa aftur saman á sviði . “ Fredriksson lætur eftir sig eiginmanninn Mikael Bolyos og tvö börn . Greint var frá því fyrr í dag að útför Marie Fredriksson muni fara fram í kyrrþey . Sænska söngkonan Marie Fredriksson er látin , 61 árs að aldri .